Zápisnica z 28. zasadnutia Súdnej rady Slovenskej republiky
zo dňa 6. mája 2009

Prítomní:
1)	JUDr. Viera Petríková 
2)	JUDr. Jana Bajánková
3)	JUDr. Igor Burger
4)	JUDr. Ján Burik
5)	JUDr. Ida Hanzelová 
6)	JUDr. Daniel Hudák 
7)	JUDr. Peter Hulla
8)	JUDr. Jozef  Janík - ospravedlnený
9)	JUDr. Anna Marková
10)	JUDr. Richard Molnár
11)	JUDr. Bohumil Novák
12)	JUDr. Juraj Sopoliga
13)	JUDr. Gabriela Šimonová
14)	JUDr. Mária Usačevová - ospravedlnená
15)	JUDr. Daniela Švecová
16)	JUDr. Helena Kožíková
17)	Doc. Mária Bujňáková

18)	JUDr. Blanka Weismannová - vedúca Kancelárie Súdnej rady SR

                                                           
	Podpredsedníčka Súdnej rady Slovenskej republiky otvorila 28. zasadnutie Súdnej rady Slovenskej republiky (ďalej len "súdna rada"). Konštatovala, že súdna rada je uznášaniaschopná, ospravedlnil sa JUDr. Janík a JUDr. Usačevová.

Členom súdnej rady bol v písomnej podobe predložený návrh programu zasadnutia nasledovne:

Program:

1.	Voľby kandidáta na predsedu Najvyššieho súdu Slovenskej republiky.

Rokovanie súdnej rady viedla podpredsedníčka súdnej rady, ktorá navrhla za overovateľa zápisnice JUDr. Bohumila Nováka.

Hlasovanie o overovateľovi zápisnice:
Za: 14
Proti: 0
Zdržali sa: 1

Uznesenie č. 547
Súdna rada SR schvaľuje za overovateľa zápisnice JUDr. Bohumila Nováka a za zapisovateľku tohto zasadnutia Janu Filipkovú.

Podpredsedníčka súdnej rady navrhla hlasovať o programe dnešného rokovania:

Za: 15
Proti: 0
Zdržali sa: 0

Uznesenie č. 548
Súdna rada SR schvaľuje program 28. zasadnutia Súdnej rady Slovenskej republiky.

Podpredsedníčka súdnej rady navrhla určiť členov volebnej komisie pre vykonanie tajnej voľby predsedu Najvyššieho súdu Slovenskej republiky, v zmysle čl. 16 rokovacieho poriadku. Do volebnej komisie navrhla: JUDr. Annu Markovú, Doc. JUDr. Máriu Bujňákovú, JUDr. Helenu Kožíkovú. 

Hlasovanie o: JUDr. Anna Marková
Za: 14
Proti: 0
Zdržali sa: 1

Hlasovanie o: Doc. JUDr. Mária Bujňáková
Za: 14
Proti: 0
Zdržali sa: 1

Hlasovanie o: JUDr. Helena Kožíková
Za: 14
Proti: 0
Zdržali sa: 1

Uznesenie č. 549
Súdna rada SR schvaľuje členov volebnej komisie pre vykonanie tajnej voľby predsedu Najvyššieho súdu Slovenskej republiky: JUDr. Anna Marková, Doc. Mária Bujňáková, JUDr. Helena Kožíková.

ROKOVANIE:

1.	Voľby kandidáta na predsedu Najvyššieho súdu Slovenskej republiky

Podpredsedníčka súdnej rady uviedla, že ďalšia časť súdnej rady je verejná. Na zasadnutie bol prizvaný kandidát JUDr. Karabín, ako aj ostatná verejnosť. 
Podpredsedníčka súdnej rady uviedla, že na predchádzajúcom volebnom zasadnutí, ktoré sa uskutočnilo 30.9.2008 sa súdna rada uzniesla, že v dôsledku naobdržania správy od štatutárneho zástupcu NKÚ o podaní informácie o hospodárení s finančnými prostriedkami NS SR, najmä u neobjasneného čerpania sumy 17 mil. Sk, o ktorú požiadala súdna rada uzneseniami č. 289 zo dňa 4.6.2008 a č. 336 zo dňa 3.9.2008 sa odročilo volebné zasadnutie do oboznámenia sa s požadovaným stanoviskom štatutárneho zástupcu NKÚ. 
Správa o preverení hospodárenia na NS SR bola predložená súdnej rade a neodkladne po jej doručení bol určený termín volebného zasadnutia, ktoré dnes prebieha.
Konštatovala, že Súdna rada má jediného kandidáta na predsedu NS SR, JUDr. Milana Karabína, ktorý v poslednom volebnom období zastával funkciu predsedu NS SR. 

JUDr. Petríková privítala JUDr. Milana Karabína a požiadala ho, aby v čase nepresahujúcom 20 minút prezentoval svoju osobu a predniesol svoje predstavy o chode NS SR a súdnej rady. 

Kandidát JUDr. Karabín - voľba kandidáta na predsedu NS SR a jeho vymenovanie je o tom, kam má smerovať slovenské súdnictvo. Slovenské súdnictvo urobilo kus pozitívnej cesty. Musí sa rešpektovať to, že človek dostal do vienka slobodu a slobodnú vôľu a v roku 1989 akoby sme ju opäť získali. Bol to proces, ktorý vyústil k tomu, že občania SR dosiahli svoju slobodu. Je potrebné aby existoval proces uplatňovania jeho práv. Pre demokratickú spoločnosť je najpodstatnejšie to, aby zložky fungovali tak, aby bola demokracia zabezpečená. O tento proces je treba usilovať. Treba mať dobrú zákonodarnú moc, výkonnú moc, ako aj nezávislé súdnictvo. Proces, ktorý sa urobil od roku 1989 bol v mnohom pozitívny, viedol k tomu, aby sa status sudcu zabezpečil tak, aby sudcovia mohli nezávisle vykonávali svoju funkciu. Vláda pripravuje návrhy zákonov, a parlament ich schvaľuje ale za to, či individuálne konanie je v súlade so zákonom, na to sú súdy, a v konečnom dôsledku Najvyšší súd SR. Sudcovia musia mať vytvorené prostredie. Jediný a najhlavnejší cieľ je, aby rozhodnutia sudcov boli zákonné, spravodlivé a slobodné rozhodnutia jednotlivých sudcov na základe ich svedomia a v súlade so zákonom. Postavenie sudcu musí byť oslobodené od každého nátlaku. Pocit toho, že by sudca mohol byť ohrozený výsledkom svojho rozhodnutia je tým, čo ho obmedzuje vo svojom rozhodovaní. V procese analýzy stavu súdnictva, ktorý robila i súdna rada, bolo poukázané na hlavné problémy, ktoré je treba predovšetkým v zákonnej úprave napraviť, aby súdnictvo mohlo plne zodpovedať za výkon súdnictva a nie vláda. Orgánom, ktorý o justícii rozhoduje by mala byť súdna rada. Na súdnu radu by mali prejsť kompetencie, ktoré sú najdôležitejšie pre výkon súdnictva. Taktiež by mala byť zmenená otázka kreovania členov súdnej rady. Členovia súdnej rady by mali byť v takom postavení, v akom sú členovia parlamentu. Pôsobnosť súdnej rady by mala byť zakotvená v ústave. Postavenie NS SR, ako aj funkcia predsedu NS SR by mala byť zabezpečená tak, aby bola zachovaná nezávislosť. Kandidát v čase, keď bol predsedom NS SR pôsobil v smere, aby NS SR bol nezávislým orgánom. Pre toto sa predseda NS SR dostal pred Ústavný súd SR. Treba urobiť také opatrenie, aby bolo jasne vymedzené, za čo má byť sudca disciplinárne stíhaný. Za výkon súdnictva nie je zodpovedné MS SR. MS SR pripravuje iba podmienky pre fungovanie súdov. Vytvára sa obraz, akoby za vymožiteľnosť práva niesli zodpovednosť len súdy. Súdy nemôžu niesť zodpovednosť za vymožiteľnosť práva. Postoje v súdnej rade v I. volebnom období boli v tom zmysle, že je potrebné proces zlepšiť prípravou adeptov na výkon funkcie súdnictva. Posunula sa hranica veku na 30 rokov. Treba doriešiť otázku, aby tento proces bol upravený tak, aby najlepší adepti boli a aj ostali v justícii. Všetky procesy ktoré boli začaté je treba dokončiť. 

Po uplynutí stanoveného času podpredsedníčka súdnej rady vyzvala kandidáta, aby dokončil svoju prezentáciu a vyzvala členov, aby pokiaľ majú nejaké otázky na pána kandidáta, sa ho opýtali.
Členovia súdnej rady otázky na kandidáta nemali. 

	Po ukončení verejnej časti zasadnutia podpredsedníčka súdnej rady oznámila kandidátovi, ako aj verejnosti, že nasleduje neverejná časť zasadnutia, a to tajné hlasovanie. 

Členovia volebnej komisie zvolili za predsedu volebnej komisie Doc. JUDr. Máriu Bujňákovú. Členovia súdnej rady po prevzatí hlasovacích lístkov jednotlivo vstupovali do hlasovacej miestnosti, kde uskutočnili tajné hlasovanie.
Po ukončení hlasovania a sčítaní hlasov predsedníčka volebnej komisie vyhlásila výsledky hlasovania nasledovne:
Všetci prítomní členovia súdnej rady využili svoje právo voliť. Celkový počet členov súdnej rady, ktorí mali možnosť hlasovať bolo 17, prítomných pri hlasovaní 15, odovzdaných hlasovacích lístkov 15, vrátených hlasovacích lístkov 15, platných hlasovacích lístkov 15.

Za: 0
Proti: 13
Zdržali sa: 2

Uznesenie č. 550
Súdna rada SR konštatuje, že kandidát JUDr. Milan Karabín, nezískal potrebný počet hlasov na vymenovanie do funkcie predsedu Najvyššieho súdu Slovenskej republiky.

Po vyhlásených výsledkoch hlasovania podpredsedníčka súdnej rady SR oznámila, že keďže kandidát JUDr. Milan Karabín na dnešnej voľbe nezískal potrebný počet hlasov na vymenovanie, vykoná sa nová voľba, podľa ustanovenia § 27 d zákona č. 185/2002 Z.z.

Po ukončení verejnej časti zasadnutia podpredsedníčka súdnej rady vyhlásila novú voľbu na predsedu Najvyššieho súdu SR, ktorá sa uskutoční dňa 22.6.2009 o 10:00 hod. Berie na vedomie vyhlásenie kandidáta na predsedu na deň 22.6.2009 o 10:00 hod. v pojednávacej miestnosti P 1 budovy Najvyššieho súdu SR.

Návrh uznesenia:
Súdna rada SR po prerokovaní informácie o vyhlásení novej voľby predsedu NS SR berie na vedomie vyhlásenie novej voľby kandidáta na predsedu NS SR na deň 22.6.2009 o 10:00 hod. v pojednávacej miestnosti P 1 budovy Najvyššieho súdu SR.

Hlasovanie:
Za: 15
Proti: 0
Zdržali sa: 0

Uznesenie č. 551
Súdna rada SR berie na vedomie vyhlásenie novej voľby kandidáta na predsedu Najvyššieho súdu Slovenskej republiky na deň 22.6.2009 o 10:00 hod. v pojednávacej miestnosti P 1 budovy Najvyššieho súdu Slovenskej republiky.

Najbližšie zasadnutie súdnej rady sa bude konať dňa 26.5.2009 o 10:00 hod. v zasadacej miestnosti Z 4 na 4. poschodí Najvyššieho súdu SR v Bratislave.

Zapísala:	Overil:
Jana Filipková		JUDr. Bohumil Novák